寄梅聖俞江鄰幾韓持國
作者：劉攽
朝代：宋

paragraphs: 直諒多聞友，衣冠領袖賢。
平生三徑樂，少別四時遷。
曲策春山秘，絃歌璧水圜。
吳門真養性，委吏故依然。
杖履兼閭里，詩文孰後先。
風雲多變態，鞭弭屢周旋。
清汝流無極，維嵩地少偏。
微官非擇取，勝事偶陳前。
遲日消棋局，殘春頼醉眠。
時從謝客咏，不廢遠公禪。
吏課輕涓露，官箴恨纆牽。
裹糧嗟不遂，回首鎮幽捐。